परियोजना कार्यदल सम्बन्धी सामान्य जानकारी: 
पृष्ठभूमी 
राष्ट्रिय अपाङ्ग महासंघ नेपाल देशैभरी छरिएर रहेका अपाङ्गता भएका व्यक्तिको हक अधिकारसंरक्षणमा वि. स.२०५० सालदेखिनिरन्तर कृयाशिल एकमात्र राष्ट्रिय स्तरको छाता संस्था हो । यस संस्थामा अपाङ्गता भएका ब्यक्तिहरूद्वारा सञ्चालित ३३१ भन्दा बढी  गैर-सरकारी संस्थाहरु आवद्ध रहेका छन् । यसले आफ्नो स्थापना कालदेखि नै जनवकालत, क्षमता विकास, जनचेतना अभिवृद्धी एवम् सहकार्य तथा सन्जालिकरण जस्ता रणनैतिक कार्यहरू गर्दै आइरहेको छ । जसका कारण नेपाली अपाङ्गता आन्दोलनले थुप्रै नीतिगत, कानूनी, संरचनागत एवम् व्यवहारिक परिणामहरू समेत हाँसिल गर्न सफल भएको छ । 
राष्ट्रिय अपाङ्ग महासंघ नेपालले सीबीएमसँगको साझेदारीमा हामीलाई पनि समावेश गर नामक परियोजना सञ्चालन गरिरहेको छ । उक्त परियोजनाको कार्यान्वयनमा आवश्यक मार्गनिर्देश गर्दै प्रभावकारी कार्यान्वयनकालागि सङ्घीय स्तरमा एक सँघीय परियोजना कार्यदल प्रदेश-१, गण्डकि र कर्णाली प्रदेशमा प्रादेशिक परियोजना कार्यदल गरी जम्मा चार वटा परियोजना कार्यदलहरू गठन गर्नका लागि यो सूचना आह्वान गरिएको हो । 
कार्यदल गठन गर्नुको उदेश्य  
वर्तमान परियोजना अन्तर्गत सञ्चालित कार्यक्रमहरू सहभागीतामुलक एवम् समावेशी विधी र पद्धतिबाट सञ्चालन भईरहेको सुनिश्चित गर्नका लागि परियोजना टोलिलाई आवश्यक सल्लाहदिने मूख्य उदेश्यका साथ यी कार्यदलहरू गठन गर्न लागिएको हो । 
कार्यदलका सदस्यहरू 
कार्यदलमा निम्न बमोजिमका सदस्यहरू रहनेछन्: 
1.	हरेक कार्यदलमा कम्तिमा बाह्र जना सदस्यहरू रहनेछन् । तर समावेशिकरणको सिद्धान्त, परियोजनामा उपलब्ध हुन सक्ने स्रोत-साधन रवर्तमान आवश्यकता समेतको विश्लेषण गरि कार्यदलको सङ्ख्या वृद्धी गर्न सकिनेछ ।  
2.	हरेक कार्यदलमा कम्तिमा छ जना महिला सदस्यहरू (जम्मा सदस्य सङ्ख्याको ५० प्रतिशत भन्दा नघट्ने गरी) रहने छन् । 
3.	सबै कार्यदलमा अपाङ्गता भएका व्यक्तिको अधिकार सम्बन्धी ऐन २०७४ को अनुसूची १ मा व्यवस्था गरेबमोजिमको दशप्रकारका अपाङ्गता भएका ब्यक्तिबाट अनिवार्य रूपमा कम्तिमा एक-एक जना अपाङ्गता भएका व्यक्ति वा अभिभावकहरू रहने कुराको अनिवार्य रूपमा सुनिश्चित गरिने छ । 
4.	आदिवासी, जनजाती, दलित, मधेशी वा जात, धर्म र भौगोलिक स्थानका आधारमा सिमान्तकृत वर्ग वा समुदायका व्यक्तिहरूमध्येबाट समेत प्रतिनिधीत्व सुनिश्चित गरिने छ । 
5.	कार्यदलका सदस्य सम्बन्धी अन्य ब्यवस्था राष्ट्रिय अपाङ्ग महासंघले तोकिए बमोजिम हुनेछ । 
कार्यदलका सदस्यहरूको योग्यता: 
•	नेपाली नागरिकताको प्रमाणपत्र प्राप्त गरी अठार वर्ष पुगेको व्यक्ति । 
•	अपाङ्गता परिचयपत्र प्राप्त गरेको व्यक्ति । अविभावकको हकमा निजसँग नाता खुलेको प्रमाणित प्रतिलिपि । 
•	पहुँचयुक्तता र अपाङ्गता भएका व्यक्तिको न्यायमा पहुँच सम्बन्धी विषयमा काम गर्न इच्छुक रहेको व्यक्ति । सो सम्बन्धी विषयमा पुर्व ज्ञान वा अनुभवलाई थप प्राथमिकता दिइनेछ । 
•	सामान्य रूपमा साक्षर व्यक्ति । 
नोट: यहाँ  साक्षर व्यक्ति भन्नाले सामान्य अर्थमा लेखपढ गर्न सक्ने व्यक्तिलाई मात्र भन्न खोजिएको होईन । बरु सो शब्दले कुनै पनि किसिमको ज्ञान वा सिप भएको व्यक्ति समेतलाई जनाउँदछ । 
•	सङ्घीय परियोजना कार्यदलका लागि काठमान्डौ उपत्यका र अन्य प्रादेशिक परियोजना कार्यदलका लागि सम्बन्धित प्रदेशमा स्थायी बसोबास भएको वा कम्तिमा दुई वर्षसम्म सोही स्थानमा बसोबास गर्ने सम्भावना रहेको वा सो स्थानमा सजिलै उपलब्ध भई काम गर्न इच्छुक व्यक्ति । 
•	बौद्धिक अपाङ्गता, अटिजम रश्रवणदृष्टिबिहीन अपाङ्गताको हकमा स्वयमं ब्यक्ति र निजले प्रतिनिधित्व गर्न असमर्थ भएमा निजको एकाघरको अभिभावक ।  
•	अपाङ्गताको क्षेत्रमा काम गर्ने/नेतृत्वदायी भूमिका निर्वाह  गरिरहेको वा अपाङ्गता सम्बन्धी कुनै पनि अभियान/कार्यक्रम वा अन्य त्यस्तै कुनै पनि क्रियाकलापमा सम्लग्न भएको वा हुन चाहने व्यक्ति । 
कार्यदलको काम, कर्तव्य र अधिकारहरु
कार्यदलका काम, कर्तव्य र अधिकार तपशिल बमोजिम हुनेछन्: 
•	वर्तमान परियोजना अन्तर्गत सञ्चालित कार्यक्रमहरू सहभागीतामुलक एवम् समावेशी विधी र पद्धतिबाट सञ्चालन भईरहेका छन् भन्ने कुराको सुनिस्चितताका लागि आवश्यकता अनुसार परियोजना टोलिलाई सल्लाह दिने ।
•	पहुँचयुक्तता र न्यायमा पहुँच सम्बन्दी कार्यक्रमहरूको कार्यान्वयनका लागि हरेक प्रदेशमा (तीन वटा) छनौट गरिने तीन-तीन वटा स्थानीय निकायहरूको छनौट गरी छनौट गर्नु पर्ने स्पष्ट आधारहरू सहित सङ्घीय कार्यदल एवम् सम्बन्धीत कार्यसमितिमा स्विकृतीका लागि सिफारिश गर्ने । 
•	तालिम/प्रशिक्षण जस्ता क्षमता विकासका कार्यक्रमका लागि विषयवस्तु तयारी जस्ता कुरामा परामर्श तथा सुझाव प्रदान गर्दै अन्य आवश्यक सहयोग गर्ने । 
•	विभिन्न प्रदेशमा सिकाई एवम् अनुभवको आदानप्रदान गर्दै प्रभावकारी कार्यक्रम कार्यान्वयनका लागि सहयोग पुर्याउने । 
•	सम्बन्धित कार्यसमितिसँगसमेत परामर्श लिई विभिन्न पहुँचयुक्तता परिक्षण टोली एवम् स्थानीय जनवकालत समितिहरूले तयार गर्ने कार्ययोजना एवम् बजेट उपर छलफल गरी त्यसलाई स्विकृत गर्ने । 
•	सम्पादन गरेका क्रियाकलापहरूको प्रतिवेदन तयार गरी (आधिकारिक निर्णयहरूको अभिलेख सहित) संघमा भए संघीय र प्रदेशमा भए प्रदेश कार्य सम्पादन समिति एवम् परियोजना टोलीलाई अनिवार्य रूपमा उपलब्ध गराउने । 
कार्यदलको बैठक 
कार्यदलको बैठक कम्तिमा त्रैमासिक रूपमा (कम्तिमा तीन महिनामा एक पटक) बस्नेछ । तर आवश्यकता बमोजिम सोभन्दा बढी बैठक बस्नु परेमा साधन र श्रोतको अवस्था हेरी महासँघको सम्बन्धित कार्यसमितिसँग समन्वय गरि एक भन्दा बढी पटक समेत बस्न सकिनेछ । बैठककले गरेका लिखित निर्णयहरूलाई सम्बन्धित कार्यसमिति र परियोजना टोलीलाई समेत उपलब्ध गराउनु पर्नेछ । 
कार्यदलका सदस्यहरूको सेवा सुविधा  
कार्यदलका सदस्यहरूलाई बैठकमा उपस्थित हुँदाको बखत परियोजनामा उपलब्ध स्रोतका आधारमा यातायत खर्च वापत बढीमा रु. ६००। छ सय र चिया-खाजा प्रदान गरिनेछ । कार्यदलका कुनै सदस्य अनुगमन भ्रमण वा कार्यदलको अन्य काम, कर्तव्य र अधिकारभित्र पर्ने अन्य कुनै कामका सिलसिलामा भ्रमण गर्दा महासँघको आर्थिक नियमावली बमोजिम यातायात, खाना र आवासको व्यवस्था गरिनेछ । साथै कार्यदलका कुनै सदस्यलाई चाहिने पहुँचयुक्तता, उपर्युक्त अनुकुलता वा वैयक्तिक/लैङ्गिक विसिष्टिकृत आवश्यकताको सम्बोधन गर्नु वर्तमान परियोजनाको जिम्मेवारी रहनेछ । 
नोट: पहुँचयुक्तता, उपर्युक्त अनुकुलता वा वैयक्तिक/लैङ्गिक विसिष्टिकृत आवश्यकता भन्नाले अपाङ्गताको अवस्था, लैङ्गिक परिचान वा अन्य वैयक्तिक अवस्थाका आधारमा व्यक्तिलाई सार्वजनिक जीवनमा सहभागी हुन आवश्यक पर्ने कुनै पनि सहयोगी सामगृ, प्रणाली वा त्यस्तै खालको अन्य कुरालाई जनाउँछ । जस्तै सहयोगी व्यक्ति, दोभासे/नोट टेकर, अस्थायी र्याम्प, महिला सहभागीको बालबच्चा हेरचाह गर्ने सेवा, आदि । 
कार्यदलको अवधी
महासँघको सँघीय कार्यसमितिले कुनै अर्को निर्णय गरेकोमा वाहेक सबै कार्यदलहरू गठन भएको मितिदेखी वर्तमान परियोजना कार्यान्वयन हुने अन्तिम मिति २०२४ सेप्टेम्बर अन्त्यसम्म सकृय रहनेछन् । कार्यदल वा कार्यदलका सदस्यले महासंघको हित विपरित कुनै कार्य गरेमा हानी नोक्सानी गरेमा सम्बन्धित कार्य समितिले निजलाई जुनसुकै समय पनि कार्यदलबाट हटाउन सक्नेछ । तर सफाइ पेश गर्ने मौकाबाट भने बन्चित गरिने छैन । 
पुनश्चः कार्यदलको अस्तित्व, काम, कर्तव्य र अधिकार सम्बन्धी कुनै पनि विषयमा विवाद भएमा वा हुने परिस्थितिको सिर्जना हुन गएमा कार्यदल सम्बन्धी अन्य व्यवस्था राष्ट्रिय अपाङ्ग महासँघ नेपाल सङ्घीय कार्यसमितिले अन्तिम निर्णय गर्नेछ ।